Document ID: 32010R0388

РЕГЛАМЕНТ (ЕС) № 388/2010 НА КОМИСИЯТА
от 6 май 2010 година
за изпълнение на Регламент (ЕО) № 998/2003 на Европейския парламент и на Съвета по отношение на максималния брой домашни любимци от определени видове, които могат да бъдат предмет на движение с нетърговска цел
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално член 19 от него,
като има предвид, че:
(1)
С Регламент (ЕО) № 998/2003 се определят ветеринарно-санитарните изисквания, прилагани спрямо движението с нетърговска цел на домашни любимци, както и правилата относно проверките на тези движения. Той се прилага за движение между държавите-членки или от трети страни на домашни любимци от видовете, посочени в приложение I към него. В части А и Б на посоченото приложение са изброени кучета, котки и порове.
(2)
Изискванията, определени в Регламент (ЕО) № 998/2003, са различни в зависимост от това дали движението на домашните любимци е между държавите-членки или от трети страни към държавите-членки. Освен това изискванията за тези движения от трети страни се разграничават допълнително, ако те се извършват от третите страни, фигуриращи в приложение II, част Б, раздел 2 на посочения регламент, или от третите страни, фигуриращи в част В от същото приложение.
(3)
Третите страни, които прилагат правила за движението на домашни любимци с нетърговска цел, най-малкото еквивалентни на правилата, предвидени в Регламент (ЕО) № 998/2003, са изброени в приложение II, част Б, раздел 2 на същия регламент.
(4)
Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (2), обикновено се прилага за търговията.
(5)
За да се избегнат движения с търговска цел, които чрез измама се прикриват като движения с нетърговска цел на домашни любимци по смисъла на Регламент (ЕО) № 998/2003, член 12 от посочения регламент гласи, че изискванията и проверките, определени в Директива 92/65/ЕИО, се прилагат за движението на повече от пет домашни любимци, когато животните са въведени на територията на Общността от трета страна, различна от страните, фигуриращи в приложение II, част Б, раздел 2 на посочения регламент.
(6)
Опитът от прилагането на Регламент (ЕО) № 998/2003 показа, че е налице висок риск от движения на кучета, котки и порове с търговска цел, които чрез измама се прикриват като движения с нетърговска цел, когато тези животни са въведени в държава-членка от друга държава-членка или от трета страна, фигурираща в приложение II, част Б, раздел 2 на посочения регламент.
(7)
С цел избягване на подобни практики и с оглед на единното прилагане на Регламент (ЕО) № 998/2003, следва да се предвиди установяването на еднакви правила за въвеждането на кучета, котки и порове в държава-членка от друга държава-членка или от трета страна, фигурираща в приложение II, част Б, раздел 2 на посочения регламент.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Изискванията и проверките, посочени в първа алинея, буква б) от член 12 от Регламент (ЕО) № 998/2003, се прилагат за движението на домашни любимци от видовете, изброени в части А и Б от приложение I към посочения регламент, когато общият брой на животните, въведени в държава-членка от друга държава-членка или трета страна, фигурираща в приложение II, част Б, раздел 2 на посочения регламент, надхвърля пет.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставенo в Брюксел на 6 май 2010 година.

Labels: 11
0
3
8
6